Imtella' Marzu 15, 2021 - Aġġornata 15 Ta' Marzu, 2021 8:23pm Rapport: Massimo Axisa Fuq il-midja soċjali kitba dispreġġjattiva tista' tkun reat, tant li fl-aħħar sentejn il-Pulizija ressqu 40 każ ta' 'hate speech' fil-Qorti. Filwaqt li l-Ispettur Joseph Busuttil, inkarigat mit-taqsima tal-'hate crime', qal lil TVM kif sempliċiment kumment fuq Facebook jista' jtebbagħlek il-kondotta għal għomrok, l-NCPE kkundannat kummenti sessisti, degradanti u offensivi li qalet qed ixekklu lin-nisa milli jidħlu fil-ħajja pubblika. Il-Kummissjoni Nazzjonali għall-Promozzjoni tal-Ugwaljanza, l-NCPE, qalet li kummenti sessisti qed ixekklu l-parteċipazzjoni tan-nisa fil-ħajja pubblika għax joħolqu intimidazzjoni, biża' u nuqqas ta' sigurtà. Fi stqarrija, l-NCPE qalet li nisa żgħażagħ, politiċi, ġurnalisti jew figuri pubbliċi, spiss ikunu fil-mira ta' abbuż sessist fuq il-midja soċjali. Ikkwotat statistika li turi kif 63% tal-ġurnalisti nisa fl-Unjoni Ewropea ġarrbu abbuż verbali u 58% tal-politiċi nisa minn 45 pajjiż Ewropew kienu fil-mira ta' attakki sessisti online fuq pjattaformi soċjali. Ilbieraħ Godfrey Leone Ganado għadda kummenti dispreġġjattivi fuq il-media soċjali fil-konfront tal-Kap tal-Kamra tal-Aħbarijiet ta' TVM, Norma Saliba, waqt li kienet qed tintervista lill-Kap tal-Oppożizzjoni, Bernard Grech. Iktar tard, Godfrey Leone Ganado ippostja apoloġija fuq il-media soċjali wara li l-kummenti tiegħu ġew ikundannati pubblikament minn diversi mkejjen. Għall-Pulizija, il-kitba dispreġġjattiva fuq il-media soċjali tista' tkun reat. L-Ispettur Joseph Busuttil mill-Vice Squad, responsabbli minn reati ta' Hate Speech, qal li l-midja soċjali hija pjattaforma pubblika li tista' twasslek biex ixxellef dufrejk mal-ġustizzja."Ħafna drabi minn wara l-kompjuter, minn wara l-keyboard, dak li jkun jgħid affarijiet li ma jkunx iħoss hu personali, jew għax jara xi ħadd jitfa' kumment imbagħad ikompli miegħu, inkella jara kumment u jgħid ħa nidħol ngħid xi ħaġa. Però l-kumment qiegħed hemm, u allura irridu nieħdu passi." L-Ispettur Busuttil spjega li għalkemm il-parti l-kbira tal-każi huma marbuta ma' kitba fuq il-media soċjali, hate speech jista' jkun f'forom oħra miktuba u bil-fomm. Ċifri miksuba mingħand il-Pulizija juru kif fl-aħħar sentejn, il-Pulizija ressqu 40 każ ta' hate speech il-Qorti, sitta fl-2019 u 34 fl-2020, li minnhom inqatgħu għaxra. L-Ispettur Busuttil qal li r-rapporti jaslu mingħand in-nies li jkunu ġew offiżi jew mingħand persuni li jinnutaw xi kliem ta' mibegħda li jkun inkiteb fil-konfront ta' persuni oħrajn fuq il-media soċjali. Hemm każi wkoll li ma jkunux rappurtati min-nies, iżda li jkunu inzertawhom il-Pulizija stess mis-sorveljanza li ssir. F'dawn il-każi l-Pulizija jibagħtu għal min ikun ħalla l-kumment, bil-każ ħafna drabi jispiċċa fil-Qorti.